Kommissionens beslutning

af 8. september 2000

om nærmere regler for veterinærkontrol af tredjelandsprodukter, som skal indlagres i frizoner, på frilager, på toldoplag og hos leverandører til skibe, der udfører grænseoverskridende transport

(meddelt under nummer K(2000) 2532)

(EØS-relevant tekst)

(2000/571/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 97/78/EF om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet(1), særlig artikel 12, stk. 12, og artikel 13, stk. 6, og

ud fra følgende betragtninger:

(1) Der fastsættes i direktiv 97/78/EF af 18. december 1997 med henblik på beskyttelsen af dyrs og menneskers sundhed krav om kontrol ved grænsekontrolstederne af animalske produkter, der importeres til Fællesskabet.

(2) Sendinger, som frembydes med henblik på indlagring på et lager i en frizone, på et frilager eller et toldoplag, kan kun indlagres, hvis den for ladningen ansvarlige person på forhånd har angivet, om varerne er endelig bestemt til fri omsætning eller til anden anvendelse.

(3) Produkter, som ikke opfylder Fællesskabets krav, kan være bestemt til indlagring i frizoner, på frilagre og på toldoplag samt til proviantering af transportskibe, der sejler i grænseoverskridende sejlads, og da disse varer indebærer større risici for både dyrs og menneskers sundhed i Fællesskabet, skal de underkastes yderligere kontrol for at sikre, at de behandles korrekt under transporten, oplagringen og leveringen for dermed at hindre, at de indføres på Fællesskabets marked.

(4) For at sendinger af produkter, der ikke opfylder Fællesskabets krav, kan kontrolleres og spores, skal der gives udførlige oplysninger om anvendelse af de forskellige certifikater ifølge direktiv 97/78/EF og om de krav, der skal opfyldes ved mærkningen af sådanne sendinger under oplagringen, således at de hurtigt kan identificeres.

(5) Embedsdyrlægen på importgrænsekontrolstedet skal, før afsendelsen godkendes, kontrollere hygiejnen og sikkerheden for produkter, der ikke opfylder Fællesskabets krav, og som transporteres til og fra lagre, og i tilfælde af transport til lagre i en anden medlemsstat kontrolleres, at den kompetente myndighed i den pågældende medlemsstat har godkendt, at bestemmelseslageret modtager sådanne produkter.

(6) De lagre, hvortil produkter, der ikke opfylder Fællesskabets krav, leveres, og hvor de oplagres, skal kontrolleres af den kompetente myndighed, og der skal med henblik på sporingen af alle sådanne produkter, der passerer gennem lageret, føres en effektiv lagerfortegnelse.

(7) Der skal gives udførlige anvisninger om den kontrol, som embedsdyrlægen skal udføre af produkter, der ikke opfylder Fællesskabets krav, når de er indlagret, oplagret eller skal udlagres, og om den opdeling af sendingerne, der er tilladt under oplagringen.

(8) For at sikre en effektiv kontrol indtil leveringsstedet skal der fastsættes regler om, hvorledes anmeldelsen skal finde sted, og om, hvilke certifikater der skal ledsage de sendinger, der forsendes direkte fra leverandøren til skibe, der udfører grænseoverskridende transport.

(9) Den kompetente myndighed skal føre tilsyn med leverandører til skibe, der udfører grænseoverskridende transport, og kontrollere de lagre, de anvender.

(10) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

1. Alle produkter, der ikke opfylder Fællesskabets krav, som indlagres under toldtilsyn og som transporteres til og fra lagre i frizoner, frilagre eller toldoplag eller oplagres der, skal ledsages af det certifikat, der omhandles i artikel 5, stk. 1, i direktiv 97/78/EF, der udstedes af embedsdyrlægen.

2. Som undtagelse fra stk. 1 skal det certifikat, der omhandles i artikel 13, stk. 2, litra a), i direktiv 97/78/EF, ledsage alle sendinger af produkter, der ikke opfylder Fællesskabets krav, og som ekspederes fra et lager og direkte eller over et særligt godkendt lager, jf. samme litra i samme artikel, til skibe, der udfører grænseoverskridende transport.

3. Sendinger af produkter, der ikke opfylder Fællesskabets krav, og som transporteres direkte fra et grænsekontrolsted til et skib, der udfører grænseoverskridende transport, skal ledsages af to certifikater, jf. henholdsvis artikel 5, stk. 1, og artikel 13, stk. 2, litra a) i direktiv 97/78/EF.

4. Originale veterinærdokumenter eller certifikater, der ankommer med sendinger fra tredjelande af produkter, der ikke opfylder Fællesskabets krav, skal forblive ved sendingen. Embedsdyrlægen skal under den kontrol, der omhandles i artikel 12, stk. 2, i direktiv 97/78/EF, tage kopier af disse veterinærdokumenter, der skal forblive på grænsekontrolstedet.

5. Hver enhed af oplagrede sendinger af produkter, der ikke opfylder Fællesskabets krav, skal med henblik på identifikation mærkes med nummeret på det relevante certifikat, der omhandles i artikel 5, stk. 1, i direktiv 97/78/EF.

6. Hvis en sending af produkter, der ikke opfylder Fællesskabets krav, opdeles i to eller flere partier i et lager i en frizone, på et frilager eller et toldoplag, skal embedsdyrlægen udstede et nyt certifikat for hvert parti. For at lette sporingen skal alle nyudstedte certifikater have en krydsreference til det originale certifikat, der omhandles i artikel 5, stk. 1, i direktiv 97/78/EF, og som ankom til lageret sammen med produkterne. Embedsdyrlægen skal opbevare dette originale certifikat.

Artikel 2

For transport af de sendinger, der omhandles i artikel 1, til og fra lagre godkendt efter artikel 12, stk. 4, litra b), eller artikel 13, stk. 1, i direktiv 97/78/EF gælder følgende bestemmelser:

- Det skal over for embedsdyrlægen på grænsekontrolstedet, om nødvendigt ved at kontakte den ansvarlige kompetente myndighed, bevises, at den myndighed, der har ansvaret for bestemmelseslageret, har godkendt lageret i frizonen, frilageret, toldoplaget eller leverandøren til skibe, der udfører grænseoverskridende transport, til modtagelse af denne type produkter, der ikke opfylder Fællesskabets krav.

- Den kompetente myndighed, der er ansvarlig for afsendelseslageret, skal ved hjælp af Animo-netværket give den kompetente myndighed, der er ansvarlig for bestemmelseslageret, underretning om sendingen.

- Den anvendte plombering, jf. artikel 12, stk. 7, og artikel 12, stk. 8, i direktiv 97/78/EF, skal være af en sådan beskaffenhed, at den brydes ved åbning af køretøjet eller containeren.

- Det landtransportmiddel, der anvendes til overførslen af produkter, der ikke opfylder Fællesskabets krav, skal om nødvendigt rengøres og desinficeres efter transporten.

- Hvis sendingerne ikke ankommer til deres anførte bestemmelsessted senest 30 fra afsendelsen, overdrages toldmyndighederne sagen til yderligere undersøgelse.

Artikel 3

1. Lagre, der er godkendt i overensstemmelse med artikel 12, stk. 4, litra b), i direktiv 97/78/EF, skal foruden at opfylde de krav, der nævnes i denne artikel, mindst

- kontrolleres af de kompetente myndigheder

- have fax og telefon til rådighed for embedsdyrlægen.

2. Den journal over ind- og udlagringer, der omhandles i artikel 12, stk. 4, litra b), tredje led, i direktiv 97/78/EF, og som skal føres af godkendte lagre, skal sikre, at forsendelserne kan spores, og at der er overensstemmelse mellem de produktmængder, der ind- og udlagres. Foruden oplysningerne i artikel 12, stk. 4, litra b), i direktiv 97/78/EF skal journalen omfatte følgende oplysninger:

- for sendinger, der indlagres: oprindelsesland og ankomstgrænsekontrolsted

- for hver sending: referencenummeret på det relevante certifikat udstedt enten ifølge artikel 5, stk. 1, eller artikel 13, stk. 2, litra a), i direktiv 97/78/EF

- referencenummeret for og adressen på bestemmelseslageret, jf. artikel 13, stk. 1, litra c), i direktiv 97/78/EF (eventuelt)

- bestemmelsesfartøjet eller bestemmelsestredjelandet og udgangsgrænsekontrolstedet (eventuelt).

Artikel 4

Embedsdyrlægen eller personer, der arbejder under hans ledelse, skal på lagre, der er godkendt efter artikel 12, stk. 4, litra b), i direktiv 97/78/EF, i forbindelse med produkter, der ikke opfylder Fællesskabets krav, sikre,

- at der foretages dokumentkontrol af alle sendinger, der indlagres

- at der foretages dokument- og identitetskontrol af sendinger under oplagringen og før udlagringen for at kontrollere oprindelsen og bestemmelsen

- at alle udlagringer er godkendt

- i forbindelse med opdelte forsendelser, at pakningen af de enkelte delpartier, der indgår i hvert parti, forbliver uændret.

Den kompetente myndighed kan også foretage fysisk kontrol af alle ovennævnte produkter, der leveres til, oplagres i, eller afsendes fra lagre i frizoner, frilagre eller toldoplag, såfremt der er mistanke om risiko for menneskers og dyrs sundhed.

Artikel 5

1. Den kompetente myndighed skal føre tilsyn med de lagre, som omhandles i artikel 13, stk. 1, litra c), eller artikel 13, stk. 2, litra a), i direktiv 97/78/EF.

2. Det veterinærcertifikat, der omhandles i artikel 13, stk. 2, litra a), i direktiv 97/78/EF, skal udfærdiges i overensstemmelse med modellen i bilaget til denne beslutning.

Der kan benyttes samme certifikat til en sending, der indeholder produkter, der stammer fra forskellige oprindelsessendinger, jf. certifikateksemplet i bilaget.

3. Den kompetente myndighed på det oprindelsessted, der omhandles i artikel 13, stk. 2, litra b), i direktiv 97/78/EF, skal have meddelelse ved hjælp af ovenfor beskrevne certifikat.

Er en sending bestemt til en havn i en anden medlemsstat, skal et eksemplar af ovennævnte certifikat sendes til den kompetente myndighed i bestemmelseshavnen.

Ved levering af produkterne om bord på skibet skal det certifikat, der omhandles i stk. 2, kontrasigneres af en repræsentant for den kompetente myndighed eller en officiel repræsentant for transportøren og returneres til embedsdyrlægen som leveringsbevis.

Artikel 6

Kommissionens beslutning 93/14/EØF(2) ophæves.

Artikel 7

Denne beslutning er rettet til medlemsstaterne.

Udfærdiget i Bruxelles, den 8. september 2000.

På Kommissionens vegne

David Byrne

Medlem af Kommissionen

(1) EFT L 24 af 30.1.1998, s. 9.

(2) EFT L 9 af 15.1.1993, s. 42.

BILAG

>PIC FILE= "L_2000240DA.001702.EPS">

>PIC FILE= "L_2000240DA.001801.EPS">